Siim Kabrits
**Siim Kabrits** (sündinud 4. juulil 1979 Tartus) on Eesti poliitik ja ettevõtja. Ta oli 6. aprillist 2011 kuni 26. märtsini 2014 XII Riigikogu liige

Hariduskäik
-----------

Siim Kabrits lõpetas 1997. aastal Tõrva Gümnaasiumi, 2000. aastal Tallinna Majanduskooli majandusõiguse erialal ja 2007. aastal bakalaureuseõppes Tartu Ülikooli Õigusinstituudi.

Ettevõtlustegevus
-----------------

Ta on juhtinud firmat OÜ Conesco Eesti ja on olnud OÜ Riguali (tuntud kaubamärgi "Maailma viljad" järgi) nõukogu liige. Ta on 2011. aastal asutatud OÜ Berry Group müügidirektor ja 2014. aastal asutatud OÜ Chaga looja, mis ekspordivad Eesti loodustooteid ja toorainet.

Ta on ka Arengufondi 2015. aasta Eesti Arenguidee konkursi võitnud idee "Organic Estonia" üks autoritest. Ta on pidanud ka ettekandeid ja osalenud aruteludel maheteemade üle.

2016. aastal pälvis tähelepanu Eesti maheõunte ekspordiprojekt, mille käigus eksporditi Saksamaale ja Poola üle 700 tonni maheõunu. Selle ettevõtmise eest valis ajaleht Sakala Siim Kabritsa 2016. aasta Viljandimaa aasta eksportööriks.

Ta oli Eesti Maasikakasvatajate Liidu loomise eestvedaja ja tema idee alusel ja eestvedamisel korraldati esimene Eesti maasikafestival.

Poliitiline tegevus
-------------------

Ta oli alates 14. maist 1999 kuni 15. märtsini 2022 ISAMAA erakonna liige. Muu hulgas oli ta oli Isamaa ja Res Publica Liidu eestseisuse liige ning Isamaa ja Res Publica Liidu Tallinna Kesklinna osakonna esimees. Alates 8. oktoobrist 2022 kuulub ta erakonda Parempoolsed.

Ta kandideeris 1999. aasta kohaliku omavalitsuse volikogude valimistel Karksi vallas valimisliidus Mulgimaa, kogus 98 häält ja sai Karksi vallavolikogu liikmeks. 2009. aasta kohaliku omavalitsuse volikogude valimistel kandideeris ta Tallinnas, kogus 56 häält ja sai asendusliikmeks (2009–2011). 2013. aastast on ta Tallinna linnavolikogu liige.

2018. aastal kutsusid Mulgimaa omavalitsusjuhid Siim Kabritsa Mulgimaa vanemaks.

### Riigikogus

2011. aasta Riigikogu valimistel sai ta 980 häält ning pääses Riigikokku Helir-Valdor Seederi asendusliikmena. Tema volitused Riigikogus lõppesid 26. märtsil 2014.

Ta oli Riigikogu õiguskomisjoni liige ja komisjoni juhtivmenetleja korteriomandi- ja korteriühistuseaduse (462 SE), politsei ja piirivalve seaduse ning meresõiduohutuse seaduse muutmise seaduse (158 SE), samuti abieluvararegistri seaduse, notari tasu seaduse ja perekonnaseisutoimingute seaduse muutmise seaduse (308 SE) puhul.

Ta oli Riigikogu Mulgimaa toetusgrupi esimees, mille raames aitas kaasa Mulgikuu toimumisele Tallinnas, Tallinnas tegutseva Mulkide seltsi tööle, tööle mulgi keele ja kultuuri eest seismisel ning Oma Mulgimaa arenguprogrammile.

Detsembris 2013 võttis Riigikogu 48 poolt- ja 23 vastuhäälega vastu seaduseelnõu 493 SE, mille kohaselt peavad kõik käibemaksukohustuslased hakkama alates 2014. aasta juulist deklareerima käibedeklaratsiooni lisas kõiki müügi- ja ostuarveid, kui arvete summa ühe tehingupartneri lõikes on vähemalt 1000 eurot. Ainsa koalitsioonisaadikuna hääletas eelnõu vastu IRL liige Siim Kabrits. Seitse päeva hiljem teatas Eesti president Ilves oma otsusest jätta seadus välja kuulutamata, kuna sellise kohustuse panemine ettevõtjatele polevat piisavalt motiveeritud ehk seaduse eelnõus tuleb põhjendada, miks antud piirang sobib eesmärgi saavutamiseks ning kas on võimalikest sobivatest vahenditest kõige leebem ja mõõdupärasem. Pärast seaduseelnõus tehtud muudatusi kuulutas president seaduse välja 2014. aasta mais.

Muu ühiskondlik tegevus
-----------------------

* 2007–2012 sihtasutus KredExi nõukogu liige
* 2011 Hasartmängumaksu Nõukogu ja Keskkonnainvesteeringute Keskuse nõukogu liige
* 2014. aastal asutatud ajaloo ja kultuuriklubi Barclay de Tolly sõprade klubi idee ellukutsujaid
* 2018. aastast Eesti Vehklemisliidu juhatuse liige

Skandaalid
----------

1999. aasta kohaliku omavalitsuse volikogu valimistega seoses süüdistas Karksi vallavanem Arvo Maling Kabritsat häälte ostmises viina eest, mida Kabrits nimetas laimuks. Komisjon otsustas mitte tühistada Karksi valla eelhääletuse tulemusi. Hiljem leppisid osapooled ära ja juhtum arvati lõpetatuks.

Novembris 2011 paljastas Eesti Televisiooni saade "Pealtnägija", et Kabritsa firma OÜ Alistar Consultile kuulub 1/3 korterist Tallinnas Kooli 1/3, kuhu on registreeritud 147 jõuka Venemaa ja Valgevene kodaniku firmad (elamislubade skandaal). Kabrits eitas oma seotust Indrek Raudse ja Nikolai Stelmachi äriga, kus pakuti Vene miljonäridele teenust hõlbustatud korras elamisloa taotlemiseks fiktiivse äriühingu abil. Riigikogu korruptsioonivastase seaduse kohaldamise komisjon leidis, et Kabritsa tegevuses ei tuvastatud korruptsioonivastase seaduse rikkumist, kuna erikomisjonil puuduvad andmed, et Kabrits oleks saanud rahalist või muud kasu temale kuuluva OÜ Alistar Consulti osalises omanduses oleva OÜ Centennial Investmentsi tegevusest. Jaanuaris 2012 müüs Kabrits oma osaluse Kooli 1/3 majas. Kalle Laaneti juhitud uurimiskomisjon tuvastas, et elamislubade vahendamisega tegeles Stelmach ning, et puudub kinnitus, et Kabrits oleks ise selle teenuse osutamisega tegelenud või sellest teadlik olnud.

Skandaaliga seoses püüdis ajakirjanduses tähelepanu ka Siim Kabritsa katse eemaldada oma elulooartiklist eestikeelses Vikipeedias lõik elamislubade skandaali teemal.

2017. aasta lõpul algatas politsei Kabritsa ja Paavo Otsuse ettevõtte OÜ Mulgi Õuna osas kriminaalmenetluse, kuna ettevõtte müüdavate õunte päritolu oli segane ning sellest tulenevalt kahtlustati kelmust, dokumentide võltsimist, võltsitud dokumendi kasutamist ning raamatupidamise korraldamise nõuete rikkumist. Praeguseks on Siim Kabrits müünud oma osaluse ettevõttes maha ja tagantjärele tunnistanud, et kokkuleppe kohaselt pidi ettevõtte tegevjuht selgitama, mis õuntega on tegemist, ning ta nentis, et kommunikatsioon jäi puudulikuks.

Isiklikku
---------

Tema vanaema on Eesti Kongressi liige ja Haapsalu koduloomuuseumi direktor aastail 1974–1992 Õnne-Eha Kabrits, vanaisa oli Haapsalu rajooni peaveterinaararst (aastast 1964 kuni oma elu lõpuni 1990. aastal) Aksel Kabrits. Haapsalu raekoja ees on Haapsalu Linnavolikogu poolt tellitud pink Haapsalus pikalt töötanud Kabritsatele.

Viited
------

1. ↑  Kandidaat nr 167 Siim Kabrits
2. ↑  "Tõrva Gümnaasiumi 75. lend". Originaali arhiivikoopia seisuga 23. november 2012. Vaadatud 4. detsembril 2011.
3. ↑  Kandidaat nr 678 Siim Kabrits
4. 1 2 3  Vahur Koorits: "Kes on Siim Kabrits, elamislubade skandaali kolmas osaline?". Delfi, 4. detsember 2011
5. ↑  "Aasias tegutsev toiduärimees: Eesti trump on puhas loodus". Delfi Ärileht, 1. märts 2016
6. ↑  "Chaga ühendab vanavanemate tarkuse teadlaste tööga" maaelu.postimees.ee, 8. november 2018
7. ↑  Inderk Lepik: "Arenguidee konkursi võitsid projektid Sammulugeja ja Organic Estonia". ERR, 11. juuni 2015
8. ↑  "Organic Estonia kinnitusel istub Eesti kullahunniku otsas" maaelu.postimees.ee, 22. november 2018
9. ↑  Ester Vaitmaa: "ARVAMUSFESTIVAL: Mis on Eesti maitsed? Arutelu juhib Evelin Ilves!". Delfi, 14. august 2015
10. ↑  Urmas Saard: "Organic Estonia" panustab tervislikule mahetoidule. kylauudis.ee, 24. oktoober 2016
11. ↑  Kagu-Aasia võimalused[*alaline kõdulink*]
12. ↑  Sigrid Koorep: "Mitusada tonni Mulgimaa õunu sõitis vastuvoolu". Sakala, 27. oktoober 2016
13. ↑  "Õunu Poola eksportiv ärimees: eelarvamuste murdmine võttis aega". ETV, 27. oktoober 2016
14. ↑  "Lõppenud aastal lendas auto, valiti veekeskuse direktor, käidi Lätis poes". Sakala, 31. detsember 2016
15. ↑  "Arhiivikoopia". Originaali arhiivikoopia seisuga 11. november 2016. Vaadatud 11. novembril 2016.`{{netiviide}}`: CS1 hooldus: arhiivikoopia kasutusel pealkirjana (link)
16. ↑  "Äriregistri päring". Originaali arhiivikoopia seisuga 21. oktoober 2013. Vaadatud 4. detsembril 2011.
17. ↑  Siim Kabrits. Äriregister.
18. ↑  Valimistulemus: Karksi vald
19. ↑  Valimistulemus valdades ja linnades : Tallinn : Valimisringkond nr 2
20. ↑  "Isamaa ja Res Publica Liidu fraktsioon (07.11.2013 – ) (Linnavolikogu 8. koosseis, 31.10.2013 – )". Originaali arhiivikoopia seisuga 18.11.2021. Vaadatud 6.01.2022.
21. ↑  "Mulgimaa vanemaks sai Siim Kabrits" ERR, 29. november 2018
22. ↑  "GALERII: Tõrvakast sai mulkide vanem" lounaeestlane.ee, 29. november 2018
23. ↑  Marko Suurmägi: "Helir-Valdor Seeder jätkab ministrina". Sakala, 27. märts 2011
24. ↑  "Kabritsa valimispiirkond soovib tema taandumist riigikogust". Delfi, 20. detsember 2011
25. ↑  Juhatus ja liikmed : XII Riigikogu liikmed Riigikogu
26. ↑  Korteriomandi- ja korteriühistuseadus 462 SE. riigikogu.ee
27. ↑  Politsei ja piirivalve seaduse ning meresõiduohutuse seaduse muutmise seadus 158 SE. riigikogu.ee
28. ↑  12.11–15.11.2012 õiguskomisjonis. riigikogu.ee
29. ↑  "Riigikogus loodi Mulgimaa toetusrühm" Sakala, 12. aprill 2011
30. ↑  "Mulgimaa tutvustab end Tallinnas". eestielu.delfi.ee, 28. mai 2011
31. ↑  Oma Mulgimaa arenguprogramm. Karksi Sõna, detsember 2012
32. ↑  Nad tegid selle ära! EML, Riigikogu stenogramm. Eesti Maksumaksjate Liit
33. ↑  Vabariigi Presidendi 18.12.2013 otsus nr 348 "Käibemaksuseaduse ja raamatupidamise seaduse muutmise seaduse väljakuulutamata jätmine"
34. ↑  "1000euroste arvete seadus sai teoks". Äripäev, 20. mai 2014
35. ↑  "Riigikogulastest parim palgalisa Kalev Lillol". Äripäev, 4. aprill 2013
36. ↑  Sihtasutuse Keskkonnainvesteeringute Keskus nõukogu liikmete tagasikutsumine ja uute liikmete nimetamine. Riigi Teataja, 12. mai 2011
37. ↑  Hasartmängumaksust toetuste määramise nõukogu moodustamine. Riigi Teataja, 30. mai 2011
38. ↑  "Värvikam elu ajalugu väärtustades ja Eestit suuremaks tehes" Eesti Päevaleht, 3. veebruar 2017
39. ↑  "Saame tuttavaks – uus EVLi juhatuse liige Siim Kabrits"
40. ↑  "Karksis sai isamaaliitlase valimise eest viinapudeli". Sakala, 15. oktoober 1999
41. ↑  "Juhtkiri: Karksi ühisvald ei vaja kolmeaastast häbimärki". Sakala, 16. oktoober 1999
42. ↑  "Komisjon ei tühista Karksi valla eelhääletuse tulemusi". Sakala, 16. oktoober 1999
43. ↑  "Häälteostmise skandaali segatud inimesed leppisid ära". Sakala, 27. oktoober 1999
44. ↑  "IRLi poliitikud toovad Eestisse Vene raha". Eesti Ekspress, 1. detsember 2011
45. ↑  Vahur Koorits: "Siim Kabrits: mina pole elamislubade äriga seotud". Delfi, 2. detsember 2011
46. ↑  Merike Teder: "Kabrits müüs oma osaluse skandaalses vanalinna majas". Postimees, 7. veebruar 2012
47. ↑  Merike Teder: "Komisjoni raport: elamislube vahendas Stelmach". Postimees, 29. mai 2012
48. ↑  Madis Filippov: "Kabrits kustutas Vikipeedia artiklist elamislubade skandaali". Postimees, 30. september 2012
49. ↑  "Siim Kabritsa Vikipeedia artiklist kadus viide elamislubade skandaalile". Delfi, 30. september 2012
50. ↑  "Kabrits kustutas Vikipeediast elamis­lubade skandaali". Sakala, 2. oktoober 2012
51. ↑  "Politsei algatas Mulgi Õuna suhtes kriminaaluurimise". ERR Novaator, 12. detsember 2017
52. ↑  Sakala. "https://sakala.postimees.ee/6464757/mulgi-ouna-skandaali-sattunud-ettevotja-saab-mulkide-vanemaks". `{{netiviide}}`: välislink kohas ``|pealkiri=`` (juhend)
53. ↑  "Homme avatakse pink Õnne-Eha ja Aksel Kabritsale". Lääne Elu, 18. august 2013

Välislingid
-----------

* Siim Kabrits Tallinna linnavolikogu kodulehel